|  |  |
| --- | --- |
| Numri i lëndës: | 2024:175764 |
| Datë: | 13.09.2024 |
| Numri i dokumentit: | 06157963 |

PKR.nr.163/24

NË EMËR TË POPULLIT

GJYKATA THEMELORE PRISHTINË - Departamenti i Krimeve të Rënda, Kryetari i trupit gjykues - gjyqtari Gazmend Bahtiri, me bashkëpunëtoren profesionale Albana Curri dhe procesmbajtësen Dalina Kërqeli – Abdullahu - zyrtare ligjore, në çështjen penale kundër të akuzuarve: Meriton Tahiri për shkak të veprës penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 paragrafi 1 të Kodit Penal të Republikës së Kosovës (në tekstin e mëtejmë KPRK) dhe Ardit Gashi për shkak të veprës penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 paragrafi 1 të KPRK-së, të akuzuar sipas aktakuzës së Prokurorisë Themelore në Prishtinë – Departamenti për Krime të Rënda, nën shenjën PP.I.nr.117/2024, të datës 22.08.2024, pas përfundimit të seancës dëgjimore – publike të datës 13.09.2024 lidhur me pranimin e marrëveshjeve mbi pranimin e fajësisë, në prezencën e Prokurorit të Shtetit Armend Hamiti, të akuzuarit Meriton Tahiri me mbrojtësen e tij sipas autorizimit Elena Dragusha avokate në Prishtinë, si dhe të akuzuarit Ardit Gashi me mbrojtësen e tij sipas autorizimit Valentina Shabani avokate në Prishtinë, po të njëjtën ditë 13.09.2024 mori dhe publikisht shpalli si dhe përpiloj këtë:

A K T GJ Y K I M

1. MERITON TAHIRI, me nofkën Toni, nga i ati Faik dhe e ëma Zymrije (e lindur Gjela), i lindur me date 25.04.1997 në Prishtinë , me adresë banimi në Prishtinë, lagja Kolovicë, rruga “e Durrësit”, numër 14, me numër personal të LNJ 1241688751 të lëshuar nga MPB e Republikës së Kosovës, i pa punë, i pa martuar, punëtor në auto – larje, i gjendjes së dobët ekonomike, Shqiptar, Shtetas i Republikës së Kosovës, ka qëndruar në masën e paraburgimit nga data 20.06.2024 deri me datë 13.09.2024

2. ARDIT GASHI, nga i ati Bedri dhe e ëma Kimete (e lindur Zogu), i lindur me datë 25.01.1997 në Llapushnikë, me adresë banimi në Prishtinë, rruga “Shaip Spahiu”, numër 29, me numër personal të LNJ 1243756479, të lëshuar nga MPB e Republikës së Kosovës, ka të përfunduar shkollën fillore, me profesion Dizajner i dizajnit grafik, i martuar, i gjendjes së dobët ekonomike, Shqiptar, Shtetas i Republikës së Kosovës, ka qëndruar në masën e paraburgimit nga data 20.06.2024 deri me datë 13.09.2024.

J A N Ë F A J T O R Ë

Sepse:

I akuzuari Meriton Tahiri:

I. Me datë 20.06.2024 rreth orës 21:40/h në rrugën “Isa Kastrati” në Prishtinë pas zhvillimit të operacionit në teren në rastin e koduar “Skuteri” pas pranimit të informacioneve nga disa qytetarë, hetuesit e DHTN-së kanë ndaluar të pandehurin Meriton Tahiri i cili ishte duke vozitur një motoçiklete të llojit “skuter” dhe gjatë kontrollit në trupin e të pandehurit i janë gjetur se pa autorizim me qëllim të shitjes apo shpërndarjes substanca apo preparate të cilat janë shpallur me ligj si narkotikë, substanca psikotrope apo substanca analoge tre (3) qese me narkotik të dyshuar të llojit Marihuanë me peshë 37.1 gram, të cilat janë sekuestruar.

Me këtë ka kryer veprën penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 paragrafi 1 të KPRK-ës.

I akuzuari Ardit Gashi:

II. Me datë dhe kohë të njëjtë si në pikën I të dispozitivit të kësaj aktakuze, operacioni ka vazhduar në rrugën “Shaip Spahiu”, në ndërtesën numër 16 në katin e gjashtë, në banesën e të pandehurit Ardit Gashi dhe gjatë kontrollës në banesë dhe jashtë saj ku i pandehuri kishte tentuar t’i hedhë sasitë e narkotikut, në vende të ndryshme janë gjetur se i pandehuri Ardit Gashi pa autorizim ka poseduar me qëllim të shitjes apo shpërndarjes substanca apo preparate të cilat janë shpallur me ligj si narkotikë, substanca psikotrope apo substanca analoge katër qese të dyshuar të llojit Marihuanë me peshë 48.1 gram, substancë narkotikut të llojit Marihuanë me peshë 134.3 gram, substancë narkotikut të llojit Marihuanë me peshë 236.7 gram, të cilat janë sekuestruar.

Me këtë ka kryer veprën penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 paragrafi 1 të KPRK-së.

Andaj, gjykata në bazë të neneve 4, 7, 8, 9, 10, 17, 21, 38, 39, 40, 42, 43, 69, 70, 72, 79, lidhur me nenet 267 paragrafi 1 të KPRK-së, në bazë të neneve 276, 364, 365, 366, 368, 369, 449, 452, të Kodit të Procedurës Penale të Republikës së Kosovës (në tekstin e mëtejmë KPPRK) si dhe nenin 36 paragrafi 3, pika 3.2 të Ligjit Nr. 08/L-109, për Kompensimin e Viktimave të Krimit, të akuzuarit i:

GJ Y K O N

Të akuzuarin Meriton Tahiri, dënim me burgim në kohëzgjatje prej katërmbëdhjetë (14) muajve, në kuadër të të cilit dënim i llogaritet edhe koha e kaluar në paraburgim nga data 20.06.2024 deri me datë 13.09.2024 si dhe dënim me gjobë në shumë prej 3,000.00 (tre mijë) euro.

Të akuzuarin Ardit Gashi dënim me burgim në kohëzgjatje prej tetëmbëdhjetë (18) muajve, në kuadër të të cilit dënim i llogaritet edhe koha e kaluar në paraburgim nga data 20.06.2024 deri me datë 13.09.2024 si dhe dënim me gjobë në shumë prej 5,000.00 (pesë mijë) euro.

Me aktvendim të veçantë të evidentuar nën shenjën PKR.nr.163/24, të datës 13.09.2024, të akuzuarve iu është ndërprerë masa e paraburgimit, në të cilin janë dhënë arsyet e detajuara.

Nëse të akuzuarit nuk dëshirojnë ose nuk mund t’a paguajnë gjobën e lartcekur, gjykata dënimin me gjobë do t’iu zëvendësojë në dënim me burgim, duke e llogaritur 20,00 (njëzet) euro, e barabartë me një (1) ditë burgim.

URDHËROHET konfiskimi i përhershëm i substancës së lartcekur narkotike të llojit Marihuanë me peshë të përgjithshme prej 273.8 gram.

DETYROHET Policia e Kosovës - Njësiti DHTN - DKKO në Prishtinë, pas plotfuqishmërisë së këtij aktgjykimi, të e bëjë shikimin dhe asgjësimin e substancës narkotike të lartshënuar.

DETYROHEN të akuzuarit (secili veç e veç) që në emër të shpenzimeve të procedurës penale - paushallit gjyqësor, të e paguajnë shumën prej 50,00 (pesëdhjetë) euro dhe në emër të taksës për Fondin e Kompensimin e Viktimave të Krimit, shumën prej 50,00 (pesëdhjetë) euro, e gjitha këto në afatin prej 15 ditëve, nga dita kur aktgjykimi të merr formën e prerë.

A r s y e t i m

Prokuroria Themelore në Prishtinë – Departamenti i Krimeve të Rënda, ka ngritur aktakuzën me shenjën PP.I.nr.117/2024, të datës 22.08.2024, kundër të akuzuarve: 1. Meriton Tahiri për shkak të veprës penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 paragrafi 1 të KPRK-së dhe 2. Ardit Gashi për shkak të veprës penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 paragrafi 1 të KPRK-së.

Gjykata pas kontrollit paraprak të aktakuzës ka caktuar dhe mbajtur seancën fillestare me datë 05.09.2024 në të cilën seancë kanë prezantuar të gjitha palët në procedurë. Palët në procedurë kanë, përkatësisht mbrojtësja e akuzuarit Ardit Gashi - Valentina Shabani ka deklaruar se meqenëse kemi dorëzuar kërkesën në Prokurori për negocimin e marrëveshjes për pranimin e fajësisë me datë 02.09.2024 por ende nuk kemi pranuar ftesë nga prokuroria për negocimin e marrëveshjes për pranimin e fajësisë, kërkoj nga gjykata që kjo seancë të shtyhet në një datë sa më të afërt në mënyrë që të negociojmë me prokurorinë e shtetit lidhur me marrëveshjen për pranimin e fajësisë, të cilës kërkesë i është bashkangjitur edhe mbrojtësja e të akuzuarit Meriton Tahiri - Elena Dragusha avokatë në Prishtinë. Propozimet në fjalë nuk i ka kundërshtuar prokurori i shtetit, ashtu që gjykata për arsyet në fjalë, me aktvendim procedural e ka ndërprerë seancën e shqyrtimit fillestar duke e obliguar prokurorinë që në rast se arrihet marrëveshje për pranimin e fajësisë të i’a dërgoj gjykatës marrëveshjen e arritur.

Prokurori i shtetit në këtë gjykatë, me datë 11.09.2024, ka parashtruar dy Marrëveshje për pranim fajësisë, në raport me të akuzuarit e lartpërmendur Meriton Tahiri dhe Ardit Gashi, që të dyja të evidentuara nën shenjën PP.I.117/24, të lidhura në mes të Prokurorisë Themelore në Prishtinë - Departamenti i Krimeve të Rënda, të akuzuarve, si dhe mbrojtëseve të tyre Valentina Shabani dhe Elena Dragusha, që të dyja avokate në Prishtinë. Në marrëveshjet për pranim fajësie si më sipër për të akuzuarit në raport me veprat penale që i ngarkon aktakuza, janë dhënë rekomandimet për dënime si në vijim: Të akuzuarit Meriton Tahiri, t’i shqiptoj dënim me burgim efektiv në kohëzgjatje prej dymbëdhjetë (12) muaj – katërmbëdhjetë (14) muaj, si dhe dënim me gjobë në shumë prej 2,000.00 (dy mijë) euro – deri në 3,000.00 (tremijë) euro, si dhe të akuzuarit Ardit Gashi, t’i shqiptoj dënim me burgim efektiv në kohëzgjatje prej katërmbëdhjetë (14) muaj - tetëmbëdhjetë (18) muaj, si dhe dënim me gjobë në shumë prej 4,000.00 (katër mijë) euro – deri në 5,000.00 (pesëmijë) euro.

Gjykata pas pranimit të marrëveshjeve të lartpërmendura, të parashtruara nga ana e prokurorit të shtetit, me datë 13.09.2024, ka caktuar dhe mbajtur seancën dëgjimore lidhur me pranimin e marrëveshjes mbi pranimin e fajësisë, në të cilën seancë kanë prezantuar të gjitha palët në procedurë. Të akuzuarit pas njoftimit me të drejtat e tyre, se kanë të drejtë në gjykim të rregullt dhe nëse heqin dorë nga e drejta në gjykim të rregullt, të njëjtit do të shpallet fajtor dhe do të dënohen në bazë të marrëveshjeve për pranim të fajësisë, e këtë pasi që gjykata të merr parasysh dispozitat relevante për shqiptimin e dënimit. Të akuzuarit kanë deklaruar se i kanë kuptuar të drejtat e tyre dhe pas konsultimit me mbrojtëset e tyre, lidhur me veprat penale për të cilat janë akuzuar nga organi i akuzës, kanë mbetur në tërësi pranë marrëveshjeve për pranimin e fajësisë.

Prokurori i shtetit në seancën dëgjimore lidhur me marrëveshjen për pranimin e fajësisë ka deklaruar si vijon: mbetem në tërësi pranë marrëveshjeve të arritura të datës 11.09.2024 për pranim fajësie të lidhura në Prokurorinë Themelore Prishtinë, në raport me të akuzuarit Meriton Tahiri dhe Ardit Gashi dhe i propozoj gjykatës që e njëjta të aprovohet.

Mbrojtësja e të akuzuarit Meriton Tahiri - Elena Dragusha avokate në Prishtinë, në seancën dëgjimore lidhur me marrëveshjen për pranimin e fajësisë ka deklaruar si vijon: është e vërtetë se unë dhe i mbrojturi im Meriton Tahiri kemi arritur marrëveshje mbi pranimin e fajësisë me datë 11.09.2024 në Prokurorinë Themelore në Prishtinë dhe se jemi pajtuar me dënimin që është shkruar në marrëveshje, dua të theksoj se marrëveshja është arritur me vullnet të plotë të të dy palëve, e po ashtu i mbrojturi im e ka pranuar dënimin e rekomanduar dhe nuk ka pasur pakënaqësi, lusim gjykatën që ta aprovojë këtë marrëveshje me dënim minimal.

I akuzuari Meriton Tahiri në seancën dëgjimore lidhur me marrëveshjen për pranimin e fajësisë ka deklaruar si vijon: mbetem në tersi pranë marrëveshjes të cilën e kemi arritur dhe pajtohem në tersi me mbrojtësen time, marrëveshjen e kemi arritur me vullnet të lirë dhe pa presion dhe kërkoj nga gjykata që ta aprovojë marrëveshjen për pranim fajësie.

Mbrojtësja e të akuzuarit Ardit Gashi - Valentina Shabani avokate në Prishtinë, lidhur me marrëveshjen për pranimin e fajësisë ka deklaruar si vijon: pasi që kemi arritur marrëveshje për pranimin e fajësisë i propozoj gjykatës që në rregullat e përgjithshme për zbutjen e dënimit me rastin e caktimit të dënimit të merrni parasysh rrethanat lehtësuese. Andaj, i propozojmë gjykatës që të e aprovojë marrëveshjen për pranim fajësie.

I akuzuari Ardit Gashi lidhur me marrëveshjen për pranimin e fajësisë ka deklaruar si vijon: pajtohem në tërësi me mbrojtësen time dhe kërkoj nga gjykata që të aprovohet marrëveshja për pranimin e fajësisë të cilën e kemi arritur me vullnet të lirë dhe pa presion.

Gjykata pas shqyrtimit të aktakuzës si dhe marrëveshjeve për pranimin e fajësisë të paraqitura nga Prokuroria Themelore Prishtinë - Departamenti për Krime të Rënda, me shenjën në raport me të akuzuarit Meriton Tahiri, për veprën penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 paragrafi 1 të KPRK-së, si dhe Ardit Gashi, për veprën penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 paragrafi 1 të KPRK-së, ka gjetur se të akuzuarit e kanë kuptuar natyrën dhe pasojat e pranimit të fajësisë dhe pranimi i fajësisë është bërë në mënyrë të vullnetshme, pas konsultimeve të mjaftueshme me mbrojtëset e tyre. Të akuzuarit nuk kanë qenë të detyruar ose të shtrënguar në asnjë mënyrë që të pranojnë fajësinë, pranimi i fajësisë mbështetet në faktet dhe prova materiale të rastit konkret, të cilat janë paraqitur në aktakuzë, apo me provat materiale të paraqitura për plotësimin e aktakuzës dhe të pranuara nga të akuzuarit dhe mbrojtëset e tyre, si dhe me dëshmi tjera, të paraqitura nga prokurori i shtetit, aktakuza nuk përmban asnjë shkelje ligjore ose gabime faktike, dhe gjithashtu ka konstatuar se në shkresat e lëndës ka prova të mjaftueshme që vërtetojnë faktin se të akuzuarit kanë kryer veprën penale me të cilën ngarkohen me aktakuzë dhe atë duke u bazuar edhe në marrëveshjen mbi pranimin e fajësisë. Andaj, mbi bazën e të lartpërmendurave, gjykata ka konstatuar se marrëveshjet mbi pranimin e fajësisë, kanë mbështetje ligjore dhe bazuar në nenin 230 paragrafët 17 dhe 20 të KPPRK-së, të njëjtat i ka pranuar dhe e ka vendosur në shkresat e lëndës.

Nga deklarimi i të pandehurve në seancën dëgjimore dhe nga marrëveshjet mbi pranimin e fajësisë është vërtetuar se të akuzuarit me datë, kohë dhe vend si në dispozitivin I dhe II të aktakuzës, kanë kryer veprat penale të cilat iu vihen në barrë nga organi i akuzës.

Po ashtu edhe nga shkresat e lëndës dhe nga provat materiale të propozuara në aktakuzë, gjykata gjeti se në veprimet e të akuzuarve formësohen të gjitha elementet qenësore objektive dhe subjektive të veprës penale Blerja, posedimi, shpërndarja dhe shitja e paautorizuar e narkotikëve, substancave psikotrope dhe analoge nga neni 267 paragrafi 1 të KPRK-së.

Gjykata gjatë seancës vendosi t’i pranoj marrëveshjet mbi pranimin e fajësisë të te akuzuarve në raport me veprat penale që i ngarkon aktakuza dhe të marrë në konsideratë rrethanat lehtësuese dhe rënduese të parapara me nenin 69 dhe 70 të KPRK-së, të cilat janë me ndikim me rastin e marrjes së lloji dhe dënimit. Si rrethana lehtësuese për të akuzuarit në fjalë mori marrëveshjet për pranim të fajësisë, ndërsa rrethana rënduese gjeti, shkallën e përgjegjësisë penale të kryer me dashje, intensitetin e rrezikimit apo dëmtimit të verës së mbrojtur, përkatësisht shëndetin e të rinjve, që kryesisht janë përdorues të substancave narkotike si vlerë e rëndësishme e shoqërisë, e të cilat substanca narkotike janë të shpallura edhe me ligj si të rrezikshme për shëndetin e njeriut. Si dhe faktin tjetër se nga evidenca penale rezulton se të njëjtit kanë qenë të dënuar edhe më parë, për vepra penale si vijon: I akuzuari Meriton Tahiri - aktgjykimin nën shenjën P.nr. 128/22, të datës 05.07.2024 – Gjykata Themelore Prishtinë – Departamenti për Krime të Rënda, vepra penale: vjedhje nga neni nga neni 313 paragrafi 1 të KPRK-së, dënimi: dënim me burgim në kohëzgjatje prej 60 (gjashtëdhjetë) ditësh. I akuzuari Ardit Gashi – aktgjykimin nën shenjën P.nr.5450/18, të datës 30.12.2019 – Gjykata Themelore Prishtinë – Departamenti për Krime të Rënda, vepra penale: Lëndim i lehtë trupor nga neni 188 paragrafi 1, pika 4 të KPRK-së, dënimi: dënim me gjobë në shumë prej 150,00 (njëqind e pesëdhjetë) euro; si dhe aktgjykimin nën shenjën P.nr.4893/18, të datës 01.04.2022 – Gjykata Themelore Prishtinë – Departamenti për Krime të Rënda, vepra penale: Posedimi i paautorizuar i narkotikëve, substancave psikotrope ose analoge, nga neni 275, paragrafi 1 të KPRK-së, dënimi: dënim me gjobë në shumë prej 250,00 (dyqind e pesëdhjetë) euro.

Gjykata në nën këto rrethana të sipër shënuara nuk i mori për bazë edhe dhjetëra raste të hapura të te akuzuarve, për faktin se të njëjtat ende nuk janë gjykuar me aktgjykim të formës së prerë dhe se gjykata nuk paragjykon rrjedhën e tyre duke respektuar parimin e prezumimit të pa-fajësisë.

Andaj, gjykata duke i vlerësuar rrethanat e lartpërmendura dhe marrëveshjet për pranimin e fajësisë në raport me të akuzuarit, ka shqiptuar dënim nën minimumin e paraparë ligjor në kuptim të nenit 72 paragrafi 2 nën paragrafi 1.4 të KPRK-së, duke shqiptuar dënimet si në dispozitiv të aktgjykimit, me bindje se dënimet e shqiptuara janë në proporcion me peshën e veprave penale, me sjelljen e kryerësve, me rrethanat e kryerjes, me shkallën e rrezikshmërisë shoqërore, si dhe me përgjegjësinë e kryerësve dhe këto dënime përveç që do të mundësojnë risocializimin dhe riedukimin e tyre, të njëjtat do të ndikojnë edhe tek të tjerët që të mos kryejnë vepra penale, gjegjësisht do të ndihmojë në ngritjen e vetëdijes së përgjithshme lidhur me detyrimin për respektimin e ligjit, që është edhe qëllimi i dënimit nga neni 38 i KPRK-së.

Vendimi mbi llogaritjen e kohës së kaluar në paraburgim të të akuzuarve është marrë konform neni 79 paragrafi 1 të KPRK-së.

Vendimi mbi ndërprerjen e masës së paraburgimit të te akuzuarve është marrë konform 366 paragrafi 1, pika 1.2 të KPPRK-së.

Vendimi mbi mundësinë e zëvendësimit të dënimit me gjobë në dënim me burgim, është marrë konform nenit 43 paragrafi 4 të KPRK-së.

Vendimi mbi konfiskimin e substancës narkotike dhe sendeve të specifikuar si në dispozitiv të aktgjykimit, është marrë konform nenit 267 paragrafi 5 të KPRK-së, lidhur me nenin 276 paragrafi 1 dhe 2, nën paragrafi 2.2 të KPPRK-së.

Vendimi mbi shpenzimet e procedurës penale - paushallit gjyqësor, është marrë në bazë të nenit 452 të KPPRK-së, si dhe nenit 36 paragrafi 3, pika 3.2 të Ligjit Nr. 08/L-109, për Kompensimin e Viktimave të Krimit.

Nga sa u tha më lartë e në bazë të nenit 364 të KPPRK-së, është vendosur si në dispozitiv të këtij aktgjykimi.

GJYKATA THEMELORE PRISHTINË

Departamenti i Krimeve të Rënda

PKR.nr.160/2024, datë 13.09.2024

Zyrtare ligjore, Kryetari i trupit gjykues – gjyqtari, Dalina Kërqeli - Abdullahu Gazmend Bahtiri

KËSHILLË JURIDIKE:

Kundër këtij aktgjykimi është e lejuar ankesa në afatin prej tridhjetë (30) ditëve, nga dita e pranimit, Gjykatës së Apelit të Kosovës në Prishtinë, e përmes kësaj gjykate. Ankesa duhet të paraqitet në ekzemplarë të mjaftueshëm për gjykatën dhe palët.